google/wiki40b huggingface dataset:
Juku-Kalle Raid

Tegevus poliitikuna

2005. aastal oli Raid nn särgiskandaali üks algatajaid. Raid tegi T-särgi "Kommarid ahju!", millel oli trükitud valikuline nimekiri Eesti endistest EKP liikmetest. Juhtum, kus kaitseministri alluv kandis avalikus kohas seda särki, viis kaitseministri Jaak Jõerüüdi (oli endise EKP liikmena särgil kirjas) tagasiastumiseni. Raid lasi trükkida ka särgi "Vaši", mille esiküljel on kujutatud varaste eest hoiatav märk ja Edgar Savisaare valimisloosung "Tehtud!" slaavi tähtedega.
Kohaliku omavalitsuse valimistel aastal 2005 kandideeris ta Res Publica nimekirjas ja kogus 69 häält.
2009. aasta kohalike volikogude valimistel kandideeris ta Tallinnas Eestimaa Roheliste nimekirjas (erakonda kuulumata) ja kogus 334 häält.
2011. aasta Riigikogu valimistel kandideeris Juku-Kalle Raid parteituna Isamaa ja Res Publica Liidu nimekirjas valimisringkonnas nr 2 (Kesklinn, Lasnamäe ja Pirita) ning sai 1097 häält.
Riigikogu juhatuse otsusega sai Juku-Kalle Raid XII Riigikogu liikmeks alates 2011. aasta 6. aprillist majandus- ja kommunikatsiooniminister Juhan Partsi asendusliikmena. Juku-Kalle Raid kuulus XII Riigikogu koosseisus Riigikogu väliskomisjoni ning OSCE Parlamentaarsesse Assambleesse. Raid on käinud mitmetel OSCE vaatlusmissioonidel: Makedoonias, Serbias, Armeenias, Gruusias, Venemaal, Valgevenes, Kasastanis jne.
Juku-Kalle Raid kuulus järgmistesse parlamendirühmadesse: Eesti-Aafrika parlamendirühm, Eesti-Albaania parlamendirühm, Eesti-Armeenia parlamendirühm, Eesti-Aserbaidžaani parlamendirühm, Eesti-Georgia parlamendirühm, Eesti-Kirgiisi parlamendirühm, Eesti-Moldova parlamendirühm, Eesti-Sloveenia parlamendirühm, Eesti-Ukraina parlamendirühm, Eesti-Venemaa parlamendirühm.
Raid kuulus järgmistesse toetusrühmadesse ja ühendustesse: inimõiguste rühm, kodanikuühiskonna toetusrühm, kohalike omavalitsuste ja regionaalpoliitika toetusrühm, looduslike pühapaikade toetusrühm (aseesimees), muinsuskaitse ühendus, Narva toetusrühm (esimees), saadikuühendus "Inimõiguste kaitseks Põhja-Kaukaasias" (aseesimees), Setomaa toetusrühm, soome-ugri toetusrühm (esimees), Taiwani toetusrühm, Tiibeti toetusrühm (aseesimees), toetusrühm inimõiguste ja poliitiliste vabaduste eest Iraanis (esimees), Valgevene demokraatia ning kodanike õiguste ja vabaduste toetusrühm (esimees).
Juku-Kalle Raid on Eestis vastu võtnud uiguuri vastupanutegelase ja poliitiku Rebiya Kadeeri (2011) ja Iraani vastupanuliikumise esimehe Maryam Rajavi (2012).
Kandideeris Tallinnas kohalikel valimistel 2013 Lasnamäel (valimisringkond nr 4) ja sai 1082 häält.
Ta kandideeris 2014. aasta Euroopa Parlamendi valimistel Eesti Iseseisvuspartei nimekirjas ja sai 566 häält.
Peale Riigikogust lahkumist 2014 aprillis on Juku-Kalle Raid Tallinna volikogu liige, kuuludes IRL-i fraktsiooni.
Ta kandideeris 2015. aasta Riigikogu valimistel valimisringkonnas nr 2 ja sai 1257 häält, kuid valituks ei osutunud.
2019. aasta Riigikogu valimistel kandideeris ta Vabaerakonna nimekirja esinumbrina valimisringkonnas nr 2. Ta kogus 497 häält ja ei osutunud valituks.
Raid on korduvalt kritiseerinud Edgar Savisaart.
Rhynchocalamus melanocephalus

Levila

Nad elavad Türgis, Süürias, Iisraelis, Jordaanias, Iraanis, Araabias, Venemaa aladel (Kaukaasia piirkond), Azerbaidžanis ja Armeenias.   
Armeenias leidub selle liigi alamliik Rhynchocalamus melanocephalus satunini Jerevanis ja Armaviri, Kotajkhi, Ararati, Vajotsh Dzori ja Sjunikhi maakonnas.
Alessandro Baricco

Alessandro Baricco (sündinud 25. jaanuaril 1958 Torinos) on itaalia kirjanik ja režissöör.
Baricco alustas kirjanikukarjääri muusikakriitikuna. 1991. aastal avaldas ta oma esikromaani "Castelli di rabbia" ja on tänaseks kirjutanud kaheksa romaani.
2008. aastal kirjutas ja lavastas Baricco oma esimese filmi "Lezione 21"
Zach Werenski

Zachary Werenski (sündinud 19. juulil 1997 Grosse Pointe'is, Michiganis) on USA jäähokimängija, kes mängib kaitsjana NHL-i klubis Columbus Blue Jackets.
2015. aastal valiti ta NHL-i draft '​is Blue Jacketsi poolt kaheksanda valikuna. Enne karjääri algust NHL-is mängis ta aastatel 2014–2016 kaks hooaega Michigani Ülikooli meeskonnas ja American Hockey League'i klubis Lake Erie Monsters. 2016. aastal võitis ta Lake Erie Monstersiga Calder Cup'i.
2016. aasta märtsis sõlmis ta Blue Jacketsiga kolmeaastase lepingu. NHL-is tegi ta Blue Jacketsi meeskonnas debüüdi 13. oktoobril 2016. Kaks päeva hiljem viskas ta oma teises mängus San Jose Sharksi vastu oma esimese värava NHL-is. 2016. aasta novembris valiti NHL-i kuu uustulnukaks. Debüüthooajal viskas ta liigas 11 väravat ja kogus 47 punkti, saades sellega Blue Jacketsi ajaloo edukaimaks uustulnukaks.
2018. aastal osales ta Seth Jonesi asemel NHL-i tähtede mängul.
Baleaari meri

Baleaari meri on osa Vahemerest.
Meri piirneb lõunas Baleaaridega ja loodes Pürenee poolsaarega.
Kanalised

Kirjeldus

Kanalised on tüsedad, väikse pea ja enamasti suurte laiade tiibadega linnud. Ehkki enamik suudab madalat ja kiiresti lennata, elab enamus maapinnal. Kanalistel on tugevad jalad, mis võimaldavad kiiresti joosta. Maapinnal elavate kanaliste pojad sibavad juba varsti pärast koorumist. Kuna nad on paljude kiskjade lemmiksaak, on nende värvus küllaltki tuhm. Erandiks on kireva sulestikuga isafaasanid. Enamasti on kõigil selle seltsi lindudel jäigad suled ning hästi arenenud lisarood (välja arvatud tuttkanal. Suled vahetuvad järk-järgult: linnud ei kaota lennuvõimet, ehkki nende liikumisaktiivsus kahaneb märgatavalt. Nokk on lühike, tugev ja veidi konksja tipuga. Ülanoka servad ulatuvad üle alanoka servade. Pugu on suur, lihasmagu tugevasti arenenud.

Eluviis ja elupaigad

Kanalised elavad väga mitmesugustes biotoopides – metsades, põldudel, rohtlates. Nad elutsevad maapinnal ja enamik on paigalinnud. Kanalised on pesahülgajad.
Kanaliste puhul kehtib suguline dimorfism (sugupoolte erinemine). Enamik kanalisi on polügaamsed, ei moodusta püsivamaid paare ning isased ei kanna järglaste eest hoolt. Vaid mõned liigid on monogaamsed ja moodustavad kindlamaid paare. Sel juhul kasvatavad poegi mõlemad vanalinnud. Polügaamsetel liikidel esineb paaritumisperioodil vaatemängulisi rühmamänge. Mängude eesmärk on võita emaste tähelepanu, isaslinnud võtavad selle nimel erinevaid poose, häälitsevad ja võitlevad.

Toitumine

Kanalised toituvad taimedest ja putukatest. Paljud kanalised, eriti nurmkana, hävitavad põllukultuuride kahjureid.
Tulevikuväärtus

Tulevikuväärtus ehk võimalusväärtus (inglise option value) on elurikkuse või mingi muu ressursi potentsiaalne kasu inimühiskonnale tulevikus. Nt mingis taimes leiduvad biokeemilised ained, mis võivad väärtuslikuks osutuda tulevikus.
Tulevikuväärtusega õigustatakse mõnikord ohustatud liikide kaitsmist, sest lisaks elurikkuse säilitamisele, ei tea me, mis kasu võib neist liikidest tulevikus saada (nt teaduses).
Reinhold Beseler

Reinhold Beseler (umbes 1500 Tallinnas – 17. veebruaril 1554 Tallinnas oli Eesti vaimulik.
Talle kui Oleviste koguduse kaplanile on esimest korda palka makstud septembris 1537, oli Oleviste koguduse kaplan veel aastal 1539. Aastast 1541 nimetati ta Oleviste kihelkonna eesti pastorina (undeutsche predicant) Püha Vaimu koguduses. 7. augustil 1549 võttis osa preestritelaeka asutamisest, märgitud Püha Vaimu koguduse pastorina (Pastor barbororum ad s. Spiritum).
Olles Tallinna Püha Vaimu koguduses pastor Johann Koelli ametijärglane, jätkas ta eestikeelsete vaimulike trükiste koostamist. Aastal 1546 võttis ta kostile vaese eesti koolipoisi, kalakaupmehe poja Hans Susi, kes aastal 1547 hakkas evangeeliume ja lauluraamatut eesti keelde tõlkima. Pärast Hans Susi surma aastal 1549 tegeles Beseler ise lauluraamatu käsikirjaga, kuid surm katkestas ka tema töö. Käsikirja saatusest ei ole midagi teada.
Seebimull

Seebimull on üliõhuke seebivee kile, mis on täidetud õhuga ning moodustab küütleva pinnaga tühja kera. Seebimullid püsivad üldjuhul vaid mõne hetke, enne kui iseeneslikult või kokkupuutel mõne teise kehaga lõhkevad. Neid kasutatakse sageli laste meelelahutusena, kuid ka taideetendustes. Suure hulga mullide kokkukleepumisel moodustub seebivaht.
Seebimulli pinnale valguse langedes näib see muutvat oma värvi. Erinevalt vikerkaare värvidest, mis tulenevad erinevat värvi valguse erinevast murdumisest, annab seebimullidele värvi õhukese seebikile esi- ja tagaküljelt peegelduva valguse interferents. Sõltuvalt kile paksusest võivad erinevad värvid omavahel interfereeruda nii konstruktiivselt kui ka destruktiivselt.
Unna Saiva

Unna Saiva (Lule saami keeles 'väike püha järv', rootsi keeles Lillsaivis) on püha järv Rootsi Saamimaal Gällivare vallas Norrbottenis.
Ohvripaigast järve lähedal on arheoloogid leidnud ohvriande, mida on antud alates ligikaudu 6. või 7. sajandist alates.
Ambla jõgi

Eutrofeerumine ja elustik

Jõe kesk- ja alamjooks olid varem sobivad forellide elupaigad ja kudemiskohad, kuid nüüdseks on vääriskalad jõgikonnal toimunud maaparanduste ja ulatusliku jõe eutrofeerumise tõttu kadunud . Jõe eutrofeerumise kahjulikku mõju kinnitavad ka 2003. aastal teostatud kompleksuuringud, mille käigus Ambla jões loendati Jägala jõgikonna jõgedest kõige vähem taksoneid. Sama uuringu järgi osutusid jõe põhjas kõige domineerivamaks loomarühmaks surusääsklaste vastsed.
Harilik eleuterokokk

Levila

Harilik eleuterokokk on levinud Kaug-Idas, Kirde-Hiinas, Koreas, Jaapanis. Kasvab varjulistes lehtmetsades.

Morfoloogia

Harilik eleuterokokk on 2–5 m kõrgune, võimsa sammasjuurestikuga ja paljude harudega põõsas. Võrsed on püstiasendis ning nende peal kasvab tihe okastik, värvus varieerub helekollasest helehallini. Pikkadel lehevartel asetsevad sõrmjad liitlehed, mis on 5-hõlmalised, lapikud, pealt siledad ja servad on teravahambulised. Õied on väikesed ja need on kogunenud varre tippu lihtsasse varjukujulisse õisikusse. Õied on kahekojalised ja kaht värvi: tumekollane emasõis ja violetse tooniga isasõis. Viljad on mittesöödavad, ümarad, läikivad, mustad ja viie nagaga. Taim õitseb juulis-augustis, viljub septembris.

Droog

Ravimiks kasutatakse arenenud taimejuuri, mida kogutakse sügisel, septembri lõpus.

Keemiline koostis

Taimejuured sisaldavad glükosiidi rühmi, mis saab jaotada gruppideks A, B, C, D, E. Ravimiteks kasutatakse rühmi B, D ja E. Juured sisaldavad eeterlikku õli, neis võib leiduda ka flavonoide, alkaloide ja aramiini. Eleuterokoki koores on tärklist, kaltsiumit, suhkrut, polüsahhariide, valku, pektiinaineid. Kõik need omadused on sarnased ženšenni omadustega.

Toimed ja kasutamine

Eleuterokokki ekstrakt avaldab positiivset mõju kesknärvisüsteemile ja diabeedi ravimisele, samuti tõstab töövõimet. Eleuterokokki ekstrakti valmistatakse alkoholi baasil. Preparaati võetakse 25–40 tilka enne sööki. Ravikuuri kestus on 30 päeva. Vajadusel on ravikuur pikem, kuna tinktuur on vähetoksiline. Järgmine ravikuur viiakse läbi 10–15 päeva pärast. Juurtest valmistatud tõmmis on mitmesuguste taimsete mürkide vastu, suurendab vastupidavust ja vähendab väsimust, eriti sportlastel. Seda soovitatakse kasutada ka nahahaiguste puhul.
Ķizbele mõis

Ķizbele mõis, ka Rāmava mõis (saksa keeles Kipsal, ka Rammenhof, läti keeles Ķizbeles muiža, ka Rāmavas muiža) oli rüütlimõis, hiljem Krimulda kõrvalmõis Liivimaal Riia kreisis Krimulda kihelkonnas.

Ajalugu

1801. aastal pantis mõisa Johann Wilhelm Krause, seal sündis tema poeg Hermann Krause.
Eileen Brennan

Eileen Brennan (3. september 1932 Los Angeles – 28. juuli 2013 Burbank) oli USA filminäitleja.
Filmidebüüdi tegi 1967. aasta filmis "Abielulahutus Ameerika moodi" ("Divorce American Style"). Sellele järgnesid rollid Peter Bogdanovichi filmis "Viimane kinoseanss" (1971) ja Jerry Schatzbergi filmis "Hernehirmutis" (1973).
Aastal 1980 kandideeris ta naiskõrvalosatäitja Oscarile rolli eest filmis "Reamees Benjamin". Filmi põhjal valmis ka telesari, mille eest Brennan võitis 1981. aastal Kuldgloobuse ja Emmy auhinna.
Säärepael

Säärepael on etnoloogias värvilisest villasest lõngast kalasabatehnikas palmitsetud pael, mis seotakse ümber sääre. Säärepaelad hoiavad üleval sukkasid.

Säärepaelte tegemine ja kasutamine Kihnus

Kihnu keeles: Kihnu siärepaeldõ tegemine ning kasutamine
Kihnu kultuuriruum on kantud UNESCO inimkonna vaimse kultuuripärandi esindusnimekirja. See on toonud positiivset tähelepanu Kihnu käsitöölegi ning oskusi hoiab meeles ja edendab SA Kihnu Kultuuriruum. 
Eesti vaimse kultuuripärandi nimistusse on kantud ka Kihnu sukapaelte tegemine ning kasutamine.
Kihnus ei kanta säärepaela nii nagu Mandri-Eestis, ümber sääre seotuna. Neid valmistatakse pulmadeks, kus pruut seob paela ümber veimede, mida ta kingib peigmehe sugulastele. Lähemalt Kihnu pulmakommetest ning sukapaela tegemisest ja kasutamisest Kihnus saab lugeda Eesti Vaimse Kultuurirpärandi nimistust.
Männiku plahvatus

Männiku plahvatus on 15. juunil 1936 Männiku laskemoonaladudes toimunud plahvatused, õhku lendasid ka laboratoorium ja laadimistöökoda koos nendes viibinud inimestega. Kustutus- ja hädaabitöid juhtima saabus kindral Johan Laidoner isiklikult. Plahvatuses hukkunute arvuks loendati lõpuks 63 inimest. Seda tragöödiat on peetud kõige suuremaks õnnetuseks rahuaegses Eesti Vabariigis.
Hommikul kella 10.10 paiku kostis laadimistöökodadest kaks tugevat plahvatust, mille järel lõid hoonetest tulesambad välja. Põlevad lauad ja puurisu lendasid ümberolevasse noorde männikusse, kus süttis kuiv kanarbik. 
Esimene haavatu jõudis kaitseväe haiglasse kell 10.35 hommikul.
Kell 13.21 saabus õnnetuskohale Konstantin Päts, kohtuminister Johan Müller ja sotsiaalminister Oskar Kask. Riigivanem viibis umbes 20 minutit õnnetuskoha lähedal.
Laidoner oli Männikul kuni kella kolmeni pärastlõunal, mille järel jäid kustutustöid juhtima kindral Herbert Brede ja kolonel Jaan Junkur.
Männiku plahvatuse põhjuste uurimise erikomisjoni kuulusid Albert Assor, Friedrich Kuusekänd ja Elmar Tambek, asjatundjatena Johan Stahl, Aleksandr Malevitš ja Arthur Puksov.

Männiku lõhkeaineleid

2012. aastal sai Päästeameti Demineerimiskeskuse pommirühm Kaitseväe kaudu väljakutse. Kohale läinud demineerijad leidsid käsigranaadi ja natuke lõhkeainet. Kui ümbrust kontrollima hakati, leiti veel lõhkeainet. "Järgmisel päeval saime lausa šoki, sest kaevamise ajal hakkas välja tulema üks tükike ja kui me oleme harjunud arvestust pidama grammides, siis see tükike muudkui kasvas ja kasvas, kuni saime aru, et oleme sattunud tonnide otsa" kirjeldas leidu päästeameti demineerimiskeskuse juhataja Arno Pugonen. Kui hakati uurima põhjuseid, miks 15 tonni lõhkeainet maasse kaevatud oli, siis selgus, et pärast seda, kui tehas õhku lendas ja see suleti, kaevati lõhkeaine jääkide hävitamiseks lihtsalt maasse ning see jäi sinna 76 aastaks. 
Tapal hävitatud lõhkeaine oli suurim kogus lõhkeainet, mis sõjajärgses Eesti Vabariigis on leitud.
A-tüüpi gripiviirus

Klassifikatsioon

A-gripiviirus klassifitseeritakse alatüüpideks. Alatüüpide klassifikatsioon põhineb nii pinnaglükoproteiinide hemaglutiniini (HA) kui ka neuraminidaasi (NA) antigeensetel omadustel.
A-gripiviirustel teatakse 18 erinevat hemaglutiniinil ja 11 erinevat neuraminidaasil põhinevat alatüüpi.

Patogeensus

A-gripiviiruse alatüübid põhjustavad osadel imetajatel (sh inimestel) mitmesuguseid A-gripi vorme.
BEC

BEC (lühend sõnadest Baltic Entertainment Company, ärinimega Balti Video OÜ) on 1995 asutatud Eesti ettevõte, mis toodab ja/või laseb eetrisse kino-, videofilmi- ja televisiooniprogramme. BECi omanik ja juht on Raivo Suviste.
Ründesuurtükk

Ründesuurtükk ehk rünnakkahur (saksa k Sturmgeschütz – StuG) oli rünnakuotstarbeline liikursuurtüki tüüp, tavaliselt soomuk.
Ründesuurtükid olid projekteeritud jalaväe rünnaku toetamiseks otsesihitud suurtükitulega eelkõige vastaste jalaväe ja kindlustatud positsioonide vastu.
Ründesuurtükke toodeti peamiselt Saksamaal ja Nõukogude Liidus teise maailmasõja eel ja ajal peamiselt tanki veermikule paigaldatud suurtüki või haubitsa baasil.
Rünnakkahur nägi välja ja töötas samadel põhimõtetel nagu tankihävitajagi, neid kahte eristas ainult relvastus. Rünnakkahuritel olid suurekaliibrilised madala algkiirusega relvad, orienteeritud lõhkemürskudega suurte sihtmärkide hävitamiseks, tankihävitajatel väiksema kaliibriga kiire algkiirusega relvad orienteeritud soomusläbistatavusele.
Wehrmachti ründesuurtükkide meeskonnad ei kuulunud soomusvägede koosseisu ja neil oli eraldi vormiriietus. Sõja jooksul kujunesid ründesuurtükkidest enamasti hoopis liikuvad tankitõrjemasinad ehk tankitõrjetankid.
Peeter Jakobson

Peeter Jakobson (27. detsember 1854 Rakvere – 23. juuli 1899 Väike-Maarja) oli eesti kirjanik.
Võttis osa Üheksandast Vene-Türgi sõjast, oli 1885. aastast Väike-Maarjas raamatukaupmees, hiljem Põdrangul vallakirjutaja.

Looming

Kirjutanud järelromantilist luulet, jutustusi, mälestusi ning näitekirjanduses algatas ta pseudomütoloogilise laulumängu. Lisaks tõlkinud oma luuletusi saksa keelde.
Vilma Reinholm

Vilma Reinholm (sündinud 27. veebruaril 1929 Tallinnas) on Eesti kunstiajaloolane.

Elulugu

Lõpetas 1948. aastal Tallinna 3. Keskkooli ja 1957. aastal Tartu Riikliku Ülikooli kunstiajaloo erialal. Töötas aastail 1957–1992 Eesti NSV Kunstnike Liidus: aastani 1962 asjadevalitsejana, seejärel loomingulise sektsiooni juhatajana, aastast 1991 referendina. Oli pikka aega kunstnike liidu tegevuse korraldajaid, organiseerides kunstinäitusi, koostades näituste katalooge.
Vilma Reinholm on uurinud kaasaegset tarbekunsti.
Eesti NSV teeneline kunstitegelane (1987).
Arcangelo Corelli

Arcangelo Corelli (17. veebruar 1653 Fusignano – 8. jaanuar 1713) oli itaalia viiuldaja ja helilooja.

Elu

Arcangelo Corelli varasest elust on vähe teada. Tema viiuliõpetaja oli Giovanni Battista Bassani. Tuntud paavsti kapelli laulja Matteo Simonelli õpetas talle komponeerimist.
Oma esimese suure läbimurde saavutas ta üheksateistkümneaastaselt Pariisis ja sellele võlgnes ta oma reputatsiooni Euroopas. Pariisist suundus ta Saksamaale. 1681. aastal oli ta Baieri printsi teenistuses. Aastatel 1680 kuni 1685 veetis ta palju aega oma sõbra, samuti viiuldaja ja helilooja, Cristiano Farinelli majas (keda usutakse olevat kuulsa kastraadi Farinelli onu).
Corelli on maetud Rooma Panteoni.
Kaja Kits-Karm

Kaja Kits-Karm (sündinud 5. mail 1937 Rääsal) on eesti nahakunstnik.
Õppis Rakvere 3. 7-klassilises koolis ja lõpetas 1955 Rakvere 1. Keskkooli. Aastatel 1955–1958 õppis ta Tartu Kujutava Kunsti Koolis. 1964. aastal lõpetas ta Eesti Riikliku Kunstiinstituudi nahkehistöö erialal. 1969. aastast on ta Eesti Kunstnike Liidu liige.
Tema loomingusse kuuluvad voolimis-, lõike- ja põletustehnikas köited, taskuraamatud ja karbid. Ta oli üks esimesi Eestis, kes hakkas nahast tegema suuremõõtmelisi vaipkompositsioone.
1964. aastast osalenud kõigil vabariiklikel tarbekunstinäitustel Tallinnas, samuti Eesti tarbekunstinäitustel Norras, Itaalias, Poolas, Ungaris, Tšehhoslovakkias, Venemaal, Austraalias, Egiptuses, Inglismaal jne.
2007. aasta mais oli Tallinnas Hop galeriis tema 70. juubelile pühendatud näitus "Panus laustale II".
Gabriel de Císcar y Císcar

Gabriel de Císcar y Císcar (17. märts 1760 Oliva, Valencia – 12. august 1829 Oliva) oli Hispaania regendinõukogu liige 1823. aasta juunist oktoobrini.
Hüdropürolüüs

Hüdropürolüüs on orgaaniliste ühendite lagunemine kõrgel temperatuuril vee juuresolekul.
Viimasel ajal arvatakse, et fossiilkütuste moodustumine kõrgmolekulaarsetest ühenditest maapõues kõrge rõhu all toimub vee osalusel väiksema temperatuuri tõusu tingimustes ja efektiivsemalt.
NOËP

NOËP on Andres Kõpperi muusikaprojekt ja esinejanimi. NOËP viljeleb elektroonilist indie-pop muusikat.
Aaspere

Haldusajalugu

Kuni 1977. aastani nimetati Aasperet Aaspere asunduseks.
Aastani 1972 oli Aaspere asundus Viitna külanõukogu keskus, seejärel läks Haljala külanõukogu koosseisu.
Aaspere asunduse maad kuulusid Aaspere kolhoosile.
Ökoloogilised astmelauad

Ökoloogilised astmelauad (inglise stepping stones) on üksteise järel asuvad sobilike elupaikade laigud, mis võimaldavad parema levimisvõimega liikidel läbida muidu ebasobivat (kultuur)maastikku.
Ökoloogiliste astmelaudadega sarnanevad ökoloogilised koridorid, mis aga moodustavad ühtse, katkematu rändetee.
Anatoli Ulturgašev

Anatoli Pavlovitš Ulturgašev (jakuudi keeles Анатолий Павлович Ултургашев; sündinud 20. aprillil 1950 Askizi rajoonis Hakassi autonoomses oblastis) on hakassi rahvusest Sahha balletitantsija ja balletipedagoog, Vene NFSV teeneline kunstnik.
Ta oli 1980. aastate Jakuudi ANSV tuntumaid balletitantsijaid, Jakuudi Muusikateatri juhtiv solist. Praegu on ta Jakutski koreograafiakooli pedagoog.

Haridustee ja töökäik

Pärast Novosibirski riikliku koreograafiakooli lõpetamist 1968. aastal asus Anatoli Ulturgašev balletisolistina tööle Jakuudi Muusika- ja Draamateatrisse. 1971. aastal asutati Jakuudi Muusikateater (praegu Sivtsev-Omollooni nimeline riiklik ooperi- ja balletiteater) ja ta sai selle solistiks.

Isiklikku

Balletitantsijad on ka tema lapsed – Sajan Ulturgašev (töötab Cambridge'is koreograafiakooli õppejõuna) ja Galina Ulturgaševa (töötab Riiklikus ooperi- ja balletiteatris).
Bassist

Bassist ehk bassimängija on instrumentalist, kes mängib basspilli ja/või bassipartiid.
Tähtvere vald

Ajalugu

Tähtvere vald moodustati 1991. aasta 16. mail.
2017. aasta Eesti omavalitsuste haldusreformi käigus liideti vald Tartu linnaga.
Tähtvere vallavanem oli Rein Kokk.

Asustus

Vallas oli 2 alevikku ja 10 küla.

Alevikud

Ilmatsalu – Märja

Külad

Haage – Ilmatsalu – Kandiküla – Kardla – Pihva – Rahinge – Rõhu – Tähtvere – Tüki – Vorbuse
Sõrve säär

Sõrve säär on neem Sõrve poolsaare lõunatipus.
Sõrve sääre lõunatipp on Saaremaa kõige lõunapoolseim punkt. Maasäär eendub umbes 1,5 km pikkuse aheneva madala künnisena Kura kurku. Sealt edasi jätkuvad ligi 4 km lõuna suunas Vesitükimaa laiud.
Aastast 1770 on Sõrve säärel tuletorn, mis on kujutatud Torgu valla vapil.
Saksakeelne nimi on olnud Kap Zerel ja Kap Swalferort, venekeelne nimi мыс Церель ja мыс Свальферорт.
Deduktiivne arutlus

Deduktiivne arutlus on arutlus, mille  eelduste tõesust peetakse järelduse tõesust tagavaks. Teiste sõnadega, peetakse võimatuks, et eelduste tõesuse korral oleks järeldus väär. 
Deduktsiooniks võidakse nimetada deduktiivse arutluse esitamist või arutlemist, mida vaadeldakse deduktiivset arutlust järgivana.
Deduktiivse arutluse puhul peetakse järelduse tõesust eelduste tõesuses otsekui sisalduvaks. 
Deduktiivset arutlust peetakse tulenevaks definitsioonidest, loogika reeglitest ja matemaatika tulemustest.
Jäätmekäitlus

Jäätmekäitlus (inglise waste treatment) on tegevus, mis hõlmab jäätmete kogumist, jäätmevedu, taaskasutamist ja kõrvaldamist, sealhulgas vahendaja või edasimüüja tegevust. Jäätmekäitluse aluseks on Eesti keskkonnastrateegia põhimõtted – säästev areng, keskkonnakahjustuste ennetamine ja vältimine, keskkonnanõuete integreerimine teiste eluvaldkondade ja loodusvarade kasutamisega.

Jäätmekäitluse hierarhia

Jätkusuutliku arengu seisukohast peab kõige olulisem suund olema jäätmete tekke vältimine, seejärel korduskasutus, siis taaskasutus ning kõige viimase vahendina jäätmete keskkonnaohutu kõrvaldamine. Jäätmehierarhiast võib kõrvale kalduda, kui see tagab parima keskkonnaalase üldtulemuse asja kogu olelusringi arvestades.

Läheduse põhimõte jäätmekäitluses

Jäätmed kõrvaldatakse ja segaolmejäätmed taaskasutatakse nende tekkekohale võimalikult lähedal asuvas tehnoloogiliselt sobivas jäätmekäitluskohas, kus on tagatud inimese tervise ja keskkonna ohutus.
Sirli Raud

Sirli Raud (sündinud 24. septembril 1976 Vigala vallas Raplamaal) on Eesti arstiteadlane ja füsioloog.

Elulugu

Sirli Raud on veesüsteemide projekteerija tütar.
Lõpetas 1995 Pärnu-Jaagupi Keskkooli, 2000 Tartu Ülikooli arstiteaduskonna farmaatsia osakonna ja 2005 doktorantuuri; neuroteaduste doktor (2005, TÜ), väitekiri "Cholecystokinin 2 receptor deficient mice: changes in function of gaba-ergic system". Olnud 2001 Tartu Ülikooli proviisor-intern, aastast 2003 füsioloogia instituudi assistent, aastast 2005 teadur.

Teadustöö

Uurimisvaldkond: koletsüstokiniini ja emotsionaalse käitumise regulatsiooni uurimine CCK2-retseptori puudulikkusega hiirtel. Kokku 20 teadustrükist.
Kolmnurk (tähtkuju)

Kolmnurk (ladina Triangulum) on põhjataeva tähtkuju, mille kolm eredamat tähte moodustavad pikliku kolmnurga. See on pindalalt 88 tähtkuju hulgas 78. kohal, kattes tähistaevast 132 ruutkraadi.
Kolmnurk kuulub Ptolemaiose kirjeldatud 48 tähtkuju hulka.
Kolmnurgas asub galaktika M33.